《山家白菊西宁馆》
明代·张嗣纲

苍枝玉蕊出山家，晚节奇香更可嘉。瑶朵疏疏蒙雨露，银缨兀兀灿云霞。

何郎月下飞觞急，仙女霜中点鬓华。堪笑东篱空似锦，可无陶令到天涯。

作者简介：张嗣纲，字效忠。清远人。少怀大志，及长，闭户潜修，于经史外，更习《六韬》《三略》。明神宗万历十六年（一五八八）、二十二年（一五九四）、二十五年（一五九七）连中三榜武魁。按例，官拜新安南头参将，年八十有五而卒。有《戈馀诗草》二卷。事见民国《清远县志》卷一〇。